RESOLUCIÓN do 9 de xuño de 2008 pola que se convocan cursos para o persoal ao servizo das entidades locais de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 19/06/2008

Aprobado o programa de actividades formativas da Escola Galega de Administración Pública (EGAP) para o ano 2008 polo Consello Reitor, de conformidade co artigo 6.2º da Lei 4/1987, do 27 de maio, modificada pola Lei 10/1989, do 10 xullo,
RESOLVO:
Convocar os cursos de formación para persoal ao servizo das entidades locais de Galicia correspondente ao segundo semestre do ano 2008 cuxas bases, características e contido son detallados nos anexos desta resolución.
Santiago de Compostela, 9 de xuño de 2008.
Carlos Suárez-Mira Rodríguez
Director da Escola Galega de Administración
Pública
ANEXO I
Bases
1. Requisitos dos participantes.
Poderán participar nas accións formativas convocadas por esta resolución os empregados públicos e as empregadas públicas destinados na Administración local de Galicia que se atopan en situación de servizo activo ou excedencia polo coidado dun fillo ou dun familiar e que reúnan os requisitos establecidos para cada un dos casos no anexo II. No caso dos funcionarios con habilitación de carácter estatal a situación de expectativa de destino equiparase a estes efectos á de servizo activo pero terán preferencia os funcionarios que se atopen nesta última situación fronte aos primeiros.
Toda persoa solicitante que ao inicio do curso se atope en situación de baixa laboral por incapacidade temporal quedará automaticamente excluída da listaxe do persoal seleccionado.
2. Acceso ás actividades, datas e lugares de realización.
Poderá participar o persoal que cumpra os requisitos específicos e as preferencias exixidas para cada curso no anexo II. A participación nos cursos que teñan lugar en horario de traballo quedará condicionada á autorización das persoas responsables dos centros directivos.
Os cursos realizaranse coa duración e condicións que para cada un deles se indican no anexo II. A información será actualizada e ampliada na páxina web da EGAP, <
http://egap.xunta.es>.
Esta convocatoria estrutúrase en accións formativas de carácter xeral e específicas, referidas todas elas ás seguintes áreas: dirección e xerencia pública, economía e finanzas, recursos humanos, recursos materiais e tecnolóxicos, procesos de traballo, normativa e organización autonómica, específicas do sector competencial, idioma, coñecementos transversais e outros. As accións formativas de carácter xeral teñen por obxecto ofrecer un currículo básico horizontal que capacite aos empregados públicos para realizar funcións e tarefas en calquera posto de traballo ao longo da súa carreira profesional. Correspóndese con funcións, coñecementos e habilidades que son xenéricas e constitúen as bases da organización e o funcionamento da administración. As accións formativas específicas comprenden o conxunto de actividades formativas cuxo obxectivo está directamente relacionado coa adaptación permanente ao posto de traballo que se desempeña e que inclúen contidos basicamente sectoriais que
afectan competencias específicas.
3. Solicitudes.
a) O persoal que desexe participar nos cursos convocados nesta resolución deberá cubrir o formulario de matrícula telemática na páxina web da EGAP <
http://egap.xunta.es>
, de acordo co disposto na base 4ª desta resolución, non sendo admisibles outros modelos de solicitude. Faise recomendable facilitar conta de correo electrónico e teléfono móbil para enviar mensaxes aos candidatos.
b) A falsidade ou ocultación de datos esenciais para a selección das persoas aspirantes dará lugar á exclusión automática do curso solicitado, así como á imposibilidade de participar en ningún outro curso durante o prazo dun ano computado desde o momento en que se detecte o feito.
c) Serán excluídas automaticamente aquelas solicitudes que non teñan cubertos correctamente os datos necesarios para realizar o proceso selectivo do alumnado, non se axusten ao formulario de solicitude oficialmente establecidas no punto anterior ou sexan presentadas fóra de prazo.
d) As persoas solicitantes de cursos de teleformación deberán dispor dun equipamento informático que cumpra os seguintes requisitos técnicos:
-Ordenador con conexión á internet.
-Calquera navegador web co plugin de flash.
-Conta de correo electrónico especificada na solicitude.
e) As solicitudes cubertas adecuadamente de acordo coa base 4ª entenderanse presentadas na EGAP no enderezo da internet
http://egap.xunta.es/matrícula unha vez que se complete correctamente o proceso de matriculación. No caso de que os interesados necesiten presentar documentación complementaria que acredite circunstancias específicas de acordo cos criterios de selección
, poderán remitir á EGAP unha copia do formulario de matrícula e a devandita documentación por fax ao número 981 54 63 30 ou correo electrónico ao enderezo
, sempre coa maior celeridade posible para que poida ser tida en conta na selección, sen prexuízo do dereito á presentación de acordo co disposto no artigo 38.4º da Lei de réxime xurídico das administracións públicas e do procedemento administrativo común.
f) Deberá utilizarse exclusivamente unha das modalidades de remisión. No caso de encontrárense varias solicitudes dunha mesma persoa só serán considerados os datos achegados a través da internet.
g) O prazo de presentación de solicitudes rematará o 30 de xuño de 2008.
h) Non está permitida a realización de cursos que teñan simultaneidade de horarios nas mesmas datas.
4. Formulario normalizado de solicitude.
a) Os formularios de solicitude a que se refire a base anterior serán cubertos pola persoa solicitante necesariamente a través da aplicación informática de matrícula en liña da Escola Galega de Administración Pública, que poden encontrar no enderezo da internet <
http://egap.xunta.es/matricula>.
b) Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polas persoas solicitantes.
c) Os formularios poderán ser obtidos e cubertos ata as 14.00 horas da data de finalización dos prazos de presentación de solicitudes.
d) En caso de dúbida, dificultades técnicas ou necesidade de máis información poderán dirixirse á EGAP a través do número de teléfono 981 54 63 40, ou fax: 981 54 63 30 ou enderezo de correo electrónico
, que adoptará as medidas necesarias para facilitar a presentación de solicitudes.
5. Criterios de selección.
a) Os criterios selectivos que serán empregados son os sinalados con carácter xeral na resolución da Escola Galega de Administración Pública do 4 de xaneiro de 2008 (Diario Oficial de Galicia nº 7, do 10 de xaneiro) e, de ser o caso, os criterios específicos que se establezan para cada acción formativa sinalados no anexo II.
Para os efectos do previsto no punto segundo, número 4ª da citada resolución o baremo que se empregará para a selección establécese sobre unha base de 100 puntos, dos que o 80% estará vencellado ao número de horas de formación recibidas nos dous últimos anos e o 20% restante a antigüidade na Administración de acordo coa fórmula que se vai empregar que se publicará na páxina web da EGAP.
De haber empate, desfarase de acordo co resultado do sorteo a que se refire o artigo 9 do Regulamento de selección de persoal da Administración da Comunidade Autónoma de Galicia, aprobado polo Decreto 95/1991, do 20 de marzo.
b) Nos cursos que teñan varias edicións, terá preferencia na selección efectuada para cada unha das localidades programadas o persoal que teña o seu posto de traballo nelas.
c) A EGAP poderá solicitar en calquera momento nos centros directivos dos cales dependan os solicitantes un informe acreditativo da adecuación do perfil do solicitante ao contido do curso nas accións formativas específicas.
d) Así mesmo, poderá ser solicitado o asesoramento dos profesores na materia dos cursos cando sexa conveniente para unha mellor selección e a homoxeneización do grupo de alumnos, para o que poderán ser establecidas probas previas de nivel.
e) No caso de que non haxa un suficiente número de solicitantes que cumpran os requisitos nalgún curso, poderá completarse o número de alumnos asignados a eles mediante a apertura dun novo prazo público na páxina web da EGAP, con suficiente antelación para que teña lugar unha adecuada selección das novas persoas candidatas.
6. Publicación das relacións do persoal seleccionado.
a) A EGAP publicará no taboleiro de anuncios da páxina web da EGAP
http:// egap.xunta.es unha relación provisional das persoas seleccionadas para participar en cada curso, así como un número adecuado de reservas. Ademais, para unha maior difusión serán informados da súa selección a través do correo electrónico e mensaxeira telefónica a quen facilite os seus datos na solicitude. As persoas que non figuren na relación non foron seleccionadas polo que ocupan un posto máis afastado na lista de reservas, ou ben foron excluídas por algunha das razóns expresadas nas bases da convocatoria, todo isto de acordo co disposto no artigo 59.6º b
) da Lei de réxime xurídico das administracións públicas e do procedemento administrativo común.
b) A EGAP solicitará, se é o caso, ao centro directivo no que está adscrito a persoa preseleccionada ou á xefatura de persoal da entidade correspondente a documentación acreditativa da veracidade dos datos contidos na solicitude así como a certificación de que a materia do curso ten relación co posto de traballo.
c) O persoal preseleccionado só poderá renunciar ao curso por causa de forza maior suficientemente xustificada, necesidade do servizo ou outras causas xustificadas sempre que así o acrediten documentalmente a persoa responsable do departamento administrativo en que desenvolva o seu labor ou a través dun documento que acredite o feito alegado. A renuncia debe ser comunicada por escrito á EGAP cunha antelación de 3 días hábiles anteriores ao inicio do curso co fin de cubrir a vacante. A renuncia non xustificada ou non acreditada documentalmente a causa que a produce suporá a exclusión do seleccionado nas convocatorias durante o prazo dun ano contado desde a data de finalización do curso, de acordo co disposto na Resolución do 4 de xaneiro de 2008 pola cal se fan públicos os criterios de participación nas actividades docentes da Escola Galega de Administración Pública.
d) A EGAP publicará no taboleiro de anuncios da páxina web da EGAP
http:// egap.xunta.es a lista definitiva de admitidos ao curso. A persoa seleccionada deberá comunicarlle á persoa responsable do seu centro directivo a selección na actividade en caso de coincidir co horario de traballo
, pois neste suposto deberá contar coa súa autorización, que terá que presentarlle ao comezo do curso ao responsable da actividade formativa ou á EGAP. Por necesidades do servizo ou causas debidamente motivadas poderá negarse a asistencia ao curso, circunstancia que debe ser comunicada á EGAP.
e) Non serán admitidos, en ningún caso, cambios ou substitucións entre as persoas seleccionadas.
7. Asistencia aos cursos.
Durante a celebración das actividades formativas levarase un control permanente de asistencias a través dos sistemas que se establezan para o efecto e, así mesmo, constarán como incidencia as ausencias dentro de cada sesión. Isto implica que o persoal que participe nos cursos terá que anotar a hora de chegada ou saída, no caso de facelo durante a duración oficial do curso, para poder acreditar o tempo que faltou. De non facelo así e realizarse un control de asistencia extraordinario, perderá o dereito a recibir o certificado.
8. Certificados.
a) Outorgaráselle o correspondente certificado de asistencia ao alumnado que participe con regularidade e dedicación no desenvolvemento dos cursos. Para os efectos de avaliar os coñecementos adquiridos polo alumnado, a EGAP poderá fixar a realización das probas que considere oportunas.
b) Outorgaráselle certificado de aproveitamento ao alumnado dos cursos que así se regule na convocatoria e requirirá, como mínimo, cumprir o control de asistencia establecido na actividade, desenvolvemento, avaliación da aprendizaxe mediante diferentes instrumentos segundo a actividade e superación do sistema de avaliación axeitado a cada actividade do cal se terá coñecemento antes do comezo da actividade formativa. En caso de non superar as probas tampouco se facilitará certificado de asistencia.
c) É obrigatoria a asistencia con puntualidade a todas as sesións dos cursos. Unicamente poderá autorizarse a ausencia por causas xustificadas, que se acreditará documentalmente ante o servizo competente da EGAP ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 15% das horas lectivas. A ausencia, mesmo xustificada, superior ao 15% do total das horas lectivas suporá a perda do dereito á expedición do diploma.
d) A falta de asistencia dun número de horas superior ao 15% das horas lectivas sen xustificación ou a falta de acreditación documental da causa alegada determinará non só a perda do dereito ao certificado acreditativo da participación no curso senón que os participantes poderán ser excluídos das convocatoria das actividades formativas da EGAP durante o prazo dun ano contado desde a finalización do curso.
e) Para poder superar os cursos de teleformación é necesario cumprir unha serie de requisitos obrigatorios na súa totalidade:
-Asistencia á sesión presencial de apertura, se a houber.
-Adecuada realización das actividades que o titor ou a titora propoña. Estas deben constar como aprobadas nos prazos que estipulen as titorías.
-Lectura detallada dos contidos do curso. Cada curso ten uns contidos teóricos que deben ser revisados na plataforma. En cada curso estimarase un tempo mínimo de seguimento homoxéneo nos contidos materiais que será comunicado polas titorías ao seu inicio.
O alumnado deberá superar unha proba final, de carácter presencial, que terá lugar nas dependencias da EGAP. Para poder obter o diploma é necesario obter un aprobado nesa proba e cumprir os demais requisitos con anterioridade.
f) Para que quede coñecemento e constancia no seu expediente, as persoas participantes nos cursos terán que facilitarlles unha copia das certificacións recibidas aos servizos de persoal do centro directivo ao cal estean adscritos.
9. Facultades da EGAP.
a) A EGAP resolverá aquelas incidencias que poidan producirse no desenvolvemento e a xestión dos cursos, e pode suprimir algún, ampliar novas edicións da programación ou programar outros cursos diferentes cando así veña exixido por circunstancias que afecten a súa organización ou docencia, para o que informará o grupo de traballo da Comisión Autonómica de Formación Continua. Así mesmo, corresponde á EGAP prover canto sexa necesario para a execución e cumprimento desta resolución.
b) A execución material das accións queda condicionada á existencia de crédito orzamentario axeitado e dispoñible e a autorización correspondente do gasto.
c) No suposto de que o número de admitidos sexa inferior ao 50% das prazas convocadas, a EGAP reserva para si o dereito a suspender, cancelar ou agrupar varias edicións das actividades, caso en que empregará os medios de notificación ás persoas interesadas previstos na normativa vixente.
d) A EGAP poderá modificar o desenvolvemento e os contidos dos cursos, as datas e os lugares, así como resolver todas as continxencias que poidan xurdir.
ANEXO II
Seminario de actualización da función interventora
en medianos e grandes municipios
Código: LO08047.
Tipo: específico.
Área formativa: economía e finanzas.
1. Obxectivos.
A actualización e perfeccionamento en materia de control e fiscalización para o persoal que preste servizos en medianos e grandes municipios.
2. Destinatarios.
Interventores, tesoureiros, funcionarios de habilitación estatal, funcionarios dos grupos A1 e A2 e persoal laboral ou asimilados que ocupen postos de responsabilidade na área económico-financeira de grandes e medianos municipios e nas deputacións provinciais. Para estes efectos enténdense por grandes e medianos municipios os que teñen 5.000 ou máis habitantes.
3. Desenvolvemento.
Duración: 35 h.
Lugar e datas: Santiago de Compostela, sede da EGAP os días 13, 14, 20, 21 e 27 de outubro de 2008.
Horario: das 10.00 ás 14.00 e das 16.00 ás 19.00 horas.
Prazas: 35.
4. Contido.
-Fiscalización de gastos de persoal.
-Fiscalización da contratación local (I).
-Fiscalización da contratación local (II).
-Fiscalización, endebedamento e estabilidade orzamentaria.
-Fiscalización de ingresos: as subvencións e o urbanismo.
5. Valoración.
Para os efectos do establecido na Resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, ao presente curso outorgaráselle unha puntuación de 0,35 puntos.
Seminario de actualización da función interventora en pequenos municipios.
Código: LO08048.
Tipo: específico.
Área formativa: economía e finanzas.
1. Obxectivos.
A actualización e perfeccionamento en materia de control e fiscalización para o persoal que preste servizos en pequenos municipios.
2. Destinatarios.
Secretarios-interventores, funcionarios dos grupos A1, A2, C1 e laboral equivalente que ocupe postos de responsabilidade na área económico-financeira de pequenos municipios. Para estes efectos enténdese por pequeno municipio o de menos de 5.000 habitantes.
3. Desenvolvemento.
Nº de edicións: 2.
Duración: 20 h por edición.
Lugar: Lugo e Ourense.
Datas: outubro 2008.
Horario previsto: mañá e tarde.
Prazas: 30 por edición.
4. Contido.
1. Control interno: concepto, clases e técnicas de control interno. O exercicio da función interventora.
2. O sistema de fiscalización de gastos, pagamentos e dereitos: gastos de persoal e indemnizacións por razón do servizo. Contratación administrativa. Subvencións. Pagamentos que hai que xustificar e anticipos de caixa fixa. A implantación dun sistema de propostas de gasto.
3. O control financeiro e de eficacia.
4. Informes de Intervención en materia orzamentaria e económica. Especial referencia ao cumprimento de estabilidade orzamentaria.
5. O control externo. Especial referencia á subministración de información a órganos de control externo.
5. Valoración.
Para os efectos do establecido na Resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, ao presente curso outorgaráselle unha puntuación de 0,30 puntos.
Curso sobre ambiente e desenvolvemento urbanístico.
Código: LO08049.
Tipo: xeral.
Área formativa: dirección e xerencia pública.
1. Obxectivos.
Coñecer o marco normativo actual tras a promulgación de importantes leis no ámbito da protección do ambiente.
Estudo da incidencia ambiental do urbanismo.
Aproximación á realidade urbanística nos concellos galegos en distintos aspectos: indisciplina urbanística; a Axencia Galega de Protección da Legalidade Urbanística; sistemas de xestión urbanística; o patrimonio municipal do solo.
2. Destinatarios.
Funcionarios de Administración local con habilitación estatal, funcionarios dos grupos A1 e A2 e persoal laboral equivalente destinados en dependencias municipais de urbanismo ou de ambiente, que teñan unha antigüidade mínima na Administración de 2 anos.
3. Desenvolvemento.
Duración: 28 h.
Lugar e datas: Santiago de Compostela o 22 e 29 de setembro e o 6 e 13 de outubro de 2008.
Horario: das 9.00 ás 14.00 e das 16.00 ás 18.00 horas.
Prazas: 35.
4. Contido.
Módulo I:
-O marco normativo ambiental.
-Normativa estatal e autonómica.
-Especial referencia á Lei 26/2007, do 23 de outubro, de responsabilidade ambiental, á Lei 34/2007, do 15 de novembro, de calidade do aire e protección da atmosfera e á Lei 42/2007, do 13 de decembro, de patrimonio natural e da biodiversidade. Incidencia sobre os concellos galegos.
Módulo II.
-Aspectos ambientais do urbanismo.
-A avaliación ambiental dos instrumentos de ordenación territorial e urbanística. A sustentabilidade ambiental. Trámites, informes e procedementos. A autorización ambiental integrada.
Módulo III.
-As licenzas e as ordes de execución. A disciplina urbanística. A reposición da legalidade urbanística. Infraccións e sancións. Especial referencia ao medio rural. A Axencia Galega de Protección da Legalidade Urbanística. O tratamento xudicial da indisciplina urbanística.
Módulo IV.
-Xestión urbanística. Áreas de repartición e polígonos. Sistemas de actuación. Actuacións illadas. Obtención de dotacións. Problemática da expropiación forzosa. O patrimonio municipal do solo. Actuacións rexistrais.
5. Valoración.
Para os efectos do establecido na Resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, ao presente curso outorgaráselle unha puntuación de 0,30 puntos.
Para os efectos do establecido no Decreto 136/1997, de 5 de xuño (DOG nº 114, do 16 de xuño), sobre a determinación dos méritos que lle corresponde fixar á comunidade autónoma nos concursos para a provisión de prazas reservadas a funcionarios de Administración local con habilitación de carácter nacional, ao presente curso outorgaráselle unha puntuación de 0,15 puntos.
Telecomunicacións e gobernos locais: a revolución tecnolóxica e a Administración local.
Código: LO08050.
Tipo: xeral.
Área formativa: recursos materiais e tecnolóxicos.
1. Obxectivos.
Estudo da incidencia das políticas públicas locais no desenvolvemento das comunicacións electrónicas.
2. Destinatarios.
Funcionarios de habilitación de carácter estatal, técnicos dos grupos A1 ou A2 e laborais asimilados, arquitectos, aparelladores e enxeñeiros que presten servizos nas entidades locais. Respecto do persoal técnico terán preferencia os funcionarios e o persoal laboral.
3. Desenvolvemento.
Duración: 24 h.
Lugar e datas: Santiago de Compostela sede da EGAP do 6 ao 9 de outubro de 2008.
Horario: das 10.00 ás 14.00 e das 15.30 ás 17.30 horas.
Prazas: 35.
4. Contido.
Introdución: obxectivos e contido do curso, os conceptos básicos de telecomunicacións e unha referencia histórica da evolución.
A función das administracións en materia de telecomunicacións: as telecomunicacións na Unión Europea. Repartición de competencias entre o Estado, as CCAA e os municipios. Relación con outras competencias.
Normativa xeral de telecomunicacións: a regulación das telecomunicacións: organismos internacionais, autoridades reguladoras. A Lei xeral e o seu desenvolvemento.
As infraestruturas de telecomunicación: o acceso ao dominio público e privado. Servidumes e dereitos de paso. A expropiación. As redes de cable: redes eléctricas aéreas e subterráneas. O acceso ao interior de edificios: Regulamento de ICT. A tramitación municipal de licenzas de edificación (os proxectos e certificacións ICT). O despregamento de soportes para os accesos sen cables: necesidades de solo, requirimentos administrativos e licenzas municipais.
A contratación dos servizos públicos de telecomunicacións e a liberalización do sector: Lei de liberalización das telecomunicacións. Lei de contratos dos servizos públicos.
Internet e os servizos da sociedade da información: Lei de servizos da SE e comercio electrónico. A sinatura electrónica. A Administración electrónica. A protección de datos de carácter persoal.
Radiodifusión e televisión: procedemento de concesións de radiodifusión sonora en ondas métricas. Procedemento de concesión de televisión dixital terrestre local de carácter municipal.
Telefonía móbil e saúde: problemática social sobre a implantación de antenas de telefonía móbil e os campos electromagnéticos.
5. Valoración.
Para os efectos do establecido na Resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas do 10 de agosto de 1994, ao presente curso outorgaráselle unha puntuación de 0,20 puntos.
Taller práctico sobre a elaboración e redacción de documentos administrativos (modalidade mixta ou semipresencial).
Código: LO08051.
Tipo: xeral.
Área formativa: proceso de traballo.
1. Obxectivos.
Afondar na análise dos documentos administrativos utilizados pola Administración nos procedementos administrativos. Mellorar a redacción, estilo e deseño dos diferentes modelos documentais.
2. Destinatarios.
Secretarios, secretarios-interventores, funcionarios dos grupos A1, A2 e C1, persoal laboral asimilado que presten servizos nas entidades locais.
3. Desenvolvemento.
Modalidade mixta: 20 horas en liña e 6 horas presenciais.
Duración: 26 h.
Sesións presenciais:
-Ao comezo da actividade.
-Na metade do curso coa finalidade de resolver dúbidas e ofrecer explicacións e comentarios adicionais relativos á materia.
-Ao finalizar o curso terá lugar unha proba de avaliación de carácter obrigatorio para poder obter o diploma de aproveitamento.
Lugar: Santiago de Compostela.
Datas: do 23 de outubro ao 20 de novembro de 2008.
Prazas: 50.
4. Contido.
1) Limiar: obxectivos deste curso. Recursos e orientación bilbiográfica.
2) A linguaxe xurídica e a linguaxe administrativa: concepto e características.
3) A política lingüística: o marco legal e o s seus principios informadores.
4) O establecemento da linguaxe administrativa galega: as súas singularidades.
5) O documento: elementos substantivos e elementos formais.
6) As cuestións gramaticais: ortográficas, morfosintácticas e semánticas. A terminoloxía.
7) Os orzamentos dos documentos administrativos. A linguaxe oral e a linguaxe escrita. As disposicións normativas sobre a forma dos documentos.
8) Estrutura dos documentos administrativos. Clases de documentos administrativos: documentos informativos; documentos resolutivos; documentos de constancia: actas.
9) Singularidades da linguaxe normativa. A redacción das leis e dos regulamentos.
10) Análise críticas de documentos: as comunicacións, os anuncios. Os documentos de tramitación.
11) Análise críticas de resolucións administrativas.
12) Análise críticas de actas dos órganos colexiados. Singularidades.
5. Valoración.
Para os efectos do establecido na Resolución do INAP do 26 de outubro de 1994, BOE nº 267, do 8 de abril, e corrección, BOE nº 311, do 29 de decembro, pola que se establecen os criterios de recoñecemento e valoración dos cursos de Administración local en cumprimento do establecido na orde do Ministerio para as Administracións Públicas de 10 de agosto de 1994, ao presente curso outorgaráselle unha puntuación de 0,50 puntos.
INSTITUTO GALEGO DAS ARTES ESCÉNICAS E MUSICAIS